Дело C‑532/11
Susanne Leichenich
срещу
Ansbert Peffekoven
и
Ingo Horeis
(Преюдициално запитване, отправено от Oberlandesgericht Köln)
„Директива 77/388/ЕИО — ДДС — Случаи на освобождаване — Член 13, част Б, буква б) — Отдаване под наем или под аренда на недвижими имоти — Несамоходен плавателен съд, трайно прикрепен към брега на река — Отдаване под наем на плавателния съд, включително и на прилежащите към него понтон, терен и част от акваторията на реката — Изключително предназначение за постоянно ползване на ресторант-дискотека — Единна доставка“
Резюме — Решение на Съда (трети състав) от 15 ноември 2012 г.
1.        Хармонизация на данъчните законодателства — Обща система на данъка върху добавената стойност — Случаи на освобождаване, предвидени в Шеста директива — Освобождаване на отдаването под наем на недвижимо имущество — Понятие — Отдаване под наем на плавателен съд, включително и на прилежащите към него понтон и терен, с изключително предназначение за постоянно ползване на ресторант-дискотека — Включване
(член 13, Б, буква б) от Директива 77/388 на Съвета)
2.        Хармонизация на данъчните законодателства — Обща система на данъка върху добавената стойност — Случаи на освобождаване, предвидени в Шеста директива — Освобождаване на отдаването под наем на недвижимо имущество — Изключение за местата за паркиране на превозни средства — Понятие за превозни средства — Плавателен съд, включително и прилежащите към него понтон, терен и част от акваторията на реката — Изключване
(член 13, част Б, буква б), точка 2 от Директива 77/388 на Съвета)
1.        Член 13, част Б, буква б) от Шеста директива 77/388 относно хармонизиране на законодателствата на държавите членки относно данъците върху оборота трябва да се тълкува в смисъл, че понятието за отдаване под наем или под аренда на недвижими имоти включва отдаването под наем на плавателен съд, включително на прилежащите котвена стоянка и понтонен мост, който плавателен съд е закрепен неподвижно с връзки, които не са лесно отстраними, към брега и речното корито, разположен е на определено и установимо място върху водата на реката и е предназначен изключително, съгласно клаузите на договора за отдаване под наем, за постоянното му ползване като ресторант-дискотека на това място. Това отдаване под наем съставлява единна освободена от данък доставка, без да следва да се прави разлика между отдаването под наем на плавателния съд и това на понтонния мост.
(вж. точка 29; точка 1 от диспозитива)
2.        Отдаден под наем плавателен съд, закрепен неподвижно с връзки, които не са лесно отстраними, към брега и речното корито, разположен е на определено и установимо място върху водата на реката и е предназначен изключително, съгласно клаузите на договора за отдаване под наем, за постоянното му ползване като ресторант-дискотека на това място, не съставлява превозно средство по смисъла на член 13, Б, буква б), точка 2 от Шеста директива 77/388 относно хармонизиране на законодателствата на държавите членки относно данъците върху оборота.
От значение не е първоначалното предназначение на една вещ, а нейната конкретна и настояща функция. Първоначалното предназначение на една вещ не може в действителност да осигури окончателно на последната определено третиране от гледна точка на правилата в областта на данъка върху добавената стойност, независимо от промяната на действителната употреба на тази вещ.
От гледна точка на принципа на данъчен неутралитет функцията на такъв плавателен съд е сравнима с тази на недвижим имот, използван за ресторант, който би се намирал в близост до последния на сушата. Следователно ресторантът-дискотека, който работи на този плавателен съд, може да бъде приравнен в икономическо отношение със сходни заведения, намиращи се във вградени в земята сгради.
(вж. точки 33, 36 и 37; точка 2 от диспозитива)